Ettepanek: NÕUKOGU RAKENDUSMÄÄRUS, millega muudetakse rakendusmäärust (EL) nr 857/2010, millega kehtestatakse muu hulgas Pakistanist pärit teatava polüetüleentereftalaadi impordi suhtes lõplik tasakaalustav tollimaks ja nõutakse lõplikult sisse kõnealuse impordi suhtes kehtestatud ajutine tollimaks /* COM/2013/0604 final - 2013/0293 (NLE) */





SELETUSKIRI 1. ETTEPANEKU TAUST • Ettepaneku põhjused ja eesmärgid Käesolev ettepanek käsitleb nõukogu 11. novembri 2009. aasta määruse (EÜ) nr 597/2009 (kaitse kohta subsideeritud impordi eest riikidest, mis ei ole Euroopa Ühenduse liikmed; edaspidi „algmäärus”) kohaldamist muu hulgas Pakistanist pärit teatava polüetüleentereftalaadi importi käsitleva subsiidiumivastase menetluse osalises taasalustamises. • Üldine taust Käesolev ettepanek on seotud Üldkohtu otsuse rakendamisega nõukogu 11. juuni 2009. aasta määruse (EÜ) nr 597/2009[1] rakendamise küsimuses ja tuleneb uurimisest, mis viidi läbi kooskõlas algmääruses sätestatud sisuliste ja menetlusnõuetega. • Ettepaneku valdkonnas kehtivad õigusnormid Nõukogu rakendusmäärus (EL) nr 857/2010, 27. september 2010[2]. • Kooskõla Euroopa Liidu muude tegevuspõhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED • Konsulteerimine huvitatud isikutega Menetlusega seotud huvitatud isikutel on uurimise ajal olnud võimalus kaitsta oma huve algmääruses sätestatud korras. • Eksperdiarvamuste kogumine ja kasutamine Välisekspertide arvamusi ei olnud vaja kasutada. • Mõju hindamine Käesolev ettepanek tuleneb algmääruse rakendamisest. Algmäärusega ei nähta ette üldist mõju hindamist, kuid see sisaldab põhjalikku loetelu tingimustest, mida tuleb hinnata. 3. ETTEPANEKU ÕIGUSLIK KÜLG • Kavandatud meetme kokkuvõte Komisjon avaldas 17. mail 2013. aastal Euroopa Liidu Teatajas teate[3] (edaspidi „osalise taasalustamise teade”) subsiidiumivastase uurimise osalise taasalustamise kohta muu hulgas Pakistanist pärit teatava polüetüleentereftalaadi impordi suhtes. Taasalustamise põhjuseks on Üldkohtu otsus osaliselt tühistada nõukogu määruse (EÜ) nr 857/2010 artikkel 1 selles osas, mis on seotud Pakistani eksportiva tootjaga Novatex Ltd (edaspidi „Novatex” või “vaatlusalune äriühing”). Kooskõlas Euroopa Liidu toimimise lepingu artikliga 266 peavad Euroopa Liidu institutsioonid täitma Üldkohtu otsuseid. Seetõttu algatas Euroopa Komisjon subsiidiumivastase uurimise osalise taasalustamise Novatexi osas. Lisatud komisjoni ettepanek nõukogu määruse kohta, millega kehtestatakse muudetud lõplik tasakaalustav tollimaks Novatexi suhtes, tehti pärast seda, kui huvitatud isikutele oli antud piisavalt aega märkuste esitamiseks 25. juunil 2013 valminud lõplike järelduste teatavakstegemise läbivaadatud dokumendi kohta. Nõukogule tehakse ettepanek võtta vastu lisatud ettepanek määruse kohta, mis tuleks avaldada Euroopa Liidu Teatajas niipea kui võimalik. • Õiguslik alus Nõukogu määrus (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed. • Subsidiaarsuse põhimõte Ettepanek tehakse ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. • Proportsionaalsuse põhimõte Ettepanek vastab proportsionaalsuse põhimõttele, sest meetme vormi on kirjeldatud eespool nimetatud algmääruses ning see ei võimalda teha otsuseid liikmesriikide tasandil. Nõuet, mille kohaselt liidu, liikmesriikide valitsuste, piirkondlike ja kohalike asutuste, ettevõtjate ning kodanike rahaline ja halduskoormus peab olema võimalikult väike ja proportsionaalne ettepaneku eesmärgiga, ei kohaldata. • Õigusakti valik Kavandatav vahend: nõukogu määrus. Muud vahendid ei oleks asjakohased, sest algmäärusega ei nähta ette muid võimalusi. 4. Mõju eelarvele Ettepanek ei mõjuta ELi eelarvet. 2013/0293 (NLE) Ettepanek: NÕUKOGU RAKENDUSMÄÄRUS, millega muudetakse rakendusmäärust (EL) nr 857/2010, millega kehtestatakse muu hulgas Pakistanist pärit teatava polüetüleentereftalaadi impordi suhtes lõplik tasakaalustav tollimaks ja nõutakse lõplikult sisse kõnealuse impordi suhtes kehtestatud ajutine tollimaks EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 11. juuni 2009. aasta määrust (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed[4](edaspidi „algmäärus”), eriti selle artikli 15 lõiget 1, võttes arvesse ettepanekut, mille Euroopa Komisjon esitas pärast konsulteerimist nõuandekomiteega, ning arvestades järgmist: A. MENETLUS (1) Rakendusmäärusega (EL) nr 857/2010[5] (edaspidi „vaidlustatud määrus“) kehtestas nõukogu lõplikud subsiidiumivastased tollimaksud, mille määrad ulatusid 44,02 eurost tonni kohta 139,70 euroni tonni kohta Iraanist, Pakistanist ja Araabia Ühendemiraatidest pärit polüetüleentereftalaadi impordi suhtes, mille viskoossuskoefitsient vastavalt ISO standardile 1628-5 on vähemalt 78 ml/g. (2) 6. detsembril 2010 esitas koostööd tegev Pakistani eksportiv tootja Novatex Ltd (edaspidi „Novatex” või “vaatlusalune äriühing”) üldkohtule taotluse tühistada vaidlustatud määrus selles osas, mis on seotud taotluse esitajaga[6]. (3) 11. oktoobril 2012 tegi Üldkohus otsuse kohtuasjas T-556/10 (edaspidi “Üldkohtu otsus”) ning leidis, et komisjoni ja nõukogu suutmatus võtta arvesse näitajat, mis tulenes 2008. aasta tuludeklaratsiooni rea 74 muutmisest, ning seetõttu tekkinud viga mõjutab vaidlustatud määruse artikli 1 õiguspärasust sellises ulatuses, mille poolest nõukogu kehtestatud lõplik tasakaalustav tollimaks ületas summat, mis oleks olnud kohaldatav ilma veata. Sellepärast tühistas Üldkohus vaidlustatud määruse artikli 1 Novatexi osas ja sellises ulatuses, mille poolest lõplik tasakaalustav tollimaks ületas summat, mis oleks olnud kohaldatav ilma veata. (4) Üldkohus on kinnitanud oma kohtuasjas T-2/95[7] (edaspidi „kohtuasi IPS”), et kohtuasjade puhul, mille menetlus koosneb mitmest haldustoimingust, ei tähenda ühe etapi tühistamine kogu menetluse tühistamist. Käesolev subsiidiumivastane menetlus on üks näide sellisest mitmeetapilisest menetlusest. Järelikult ei tähenda vaidlustatud subsiidiumivastase määruse mõne osa tühistamine kogu kõnealuse määruse vastuvõtmisele eelnenud menetluse tühistamist. Euroopa Liidu toimimise lepingu artikli 266 kohaselt on liidu institutsioonid kohustatud täitma Üldkohtu 11. oktoobri 2012. aasta otsust. See tähendab ka võimalust parandada vaidlustatud määruse neid aspekte, mis viisid selle osalise tühistamiseni, jättes samal ajal muutmata vaidlustamata osad, mida Üldkohtu otsus ei mõjuta[8]. Tuleb märkida, et kõik ülejäänud vaidlustatud määruses tehtud järeldused jäävad jõusse. (5) Pärast Üldkohtu 11. oktoobri 2012. aasta otsust taasalustas komisjon 17. mail 2013 osaliselt subsiidiumivastase uurimise muu hulgas Pakistanist pärit teatava polüetüleentereftalaadi impordi suhtes[9]. Taasalustamise ulatus piirdub Üldkohtu otsuse rakendamisega Novatexi suhtes. (6) Komisjon teavitas ametlikult teadaolevalt asjaga seotud eksportivaid tootjaid, importijaid, kasutajaid ja toorainetarnijaid, eksportiva riigi esindajaid ja liidu tootmisharu uurimise osalisest taasalustamisest. Huvitatud isikutele anti võimalus teha oma seisukohad kirjalikult teatavaks ja taotleda asja arutamist teates sätestatud tähtaja jooksul. Ükski huvitatud isik ärakuulamist ei soovinud. (7) Kõiki asjaga seotud isikuid teavitati olulistest faktidest ja kaalutlustest, mille põhjal kavatseti soovitada muudetud lõpliku tasakaalustava tollimaksu kehtestamist Novatexi suhtes. Neile anti pärast teavitamist võimalus esitada teatava ajavahemiku jooksul oma märkused. B. ÜLDKOHTU OTSUSE RAKENDAMINE 1. Sissejuhatav märkus (8) Meenutatakse, et vaidlustatud määruse osalise tühistamise põhjuseks oli asjaolu, et komisjon ja nõukogu oleksid pidanud arvestama tõsiasjaga, et vaatlusaluse äriühingu 2008. aasta tuludeklaratsiooni rida 74 oli muudetud. 2. Huvitatud isikute märkused (9) Märkuste esitamiseks ette nähtud tähtaja jooksul teatas vaatlusalune äriühing Novatex, et pärast 11. oktoobri 2012. aasta otsust tuleks teatava Pakistanist pärit polüetüleentereftalaadi impordi lõpliku tasakaalustava tollimaksu määra vähendada 1,02 % võrra. Veel väitis Novatex, et Novatexi suhtes kohaldatavaks tasakaalustavaks tollimaksumääraks tuleks kehtestada 4,1 % või 35,39 eurot tonni kohta alates 1. juunist 2010 (ajutise tollimaksu jõustumise väidetav kuupäev). (10) Osalise taasalustamise kohta rohkem märkusi ei laekunud. 3. Märkuste analüüs (11) Pärast eeltoodud märkuste analüüsimist kinnitatakse, et rakendusmääruse (EL) nr 857/2010 tühistamine Novatexi osas sellises ulatuses, kuivõrd lõplik tasakaalustav tollimaks ületas summat, mis oleks olnud kohaldatav ilma kohtu avastatud veata, ei tohiks tähendada kogu kõnealuse määruse vastuvõtmisele eelnenud menetluse tühistamist. (12) Novatexi subsiidiumivastase tollimaksumäära ümberarvestuse (võttes arvesse äriühingu tuludeklaratsiooni muudetud rida 74) tulemusel on tõepoolest korrigeeritud summa nüüd 35,39 eurot tonni kohta. (13) Muudetud tollimaksumäära tuleks tõepoolest kohaldada tagasiulatuvalt, st alates rakendusmääruse (EL) nr 857/2010 jõustumise kuupäevast. Kõnealuse määruse artikli 2 kohaselt kohaldatakse muudetud tollimaksumäära samuti alates komisjoni määruse (EL) nr 473/2010 jõustumisest, millega kehtestatakse ajutine tasakaalustav tollimaks. Kõnealune komisjoni määrus jõustus järgmisel päeval pärast selle avaldamist Euroopa Liidu Teatajas, st 2. juunil 2010 (mitte 1. juunil 2010, nagu märkis Novatex). 4. Järeldus (14) Võttes arvesse osaliste esitatud märkusi ja nende analüüsi järeldati, et üldkohtu otsuse rakendamiseks tuleks Novatexi suhtes kohaldatav tasakaalustav tollimaksumäär läbi vaadata ja vähendada seda 44,02 eurolt tonni kohta 35,39 euroni tonni kohta. Kuna Novatex oli uurimisperioodil vaatlusaluse toote ainus eksportiv tootja Pakistanis, kehtib muudetud tollimaksumäär kogu Pakistanist tuleva impordi suhtes. Muudetud tollimaksumäära tuleks kohaldada tagasiulatuvalt, st alates rakendusmääruse (EL) nr 857/2010 jõustumise kuupäevast. Kõnealuse määruse artikli 2 kohaselt tuleks muudetud tollimaksumäära kohaldada samuti alates komisjoni määruse (EL) nr 473/2010 jõustumisest, millega kehtestatakse ajutine tasakaalustav tollimaks. (15) Tolliametile tuleks anda juhised jätkata tasutud tollimaksude tagasimaksmist, mis ületavad määra 35,39 eurot tonni kohta asjaomase impordi puhul, vastavalt kehtivatele tollialastele õigusaktidele. C. TEATAVAKSTEGEMINE (16) Kõiki huvitatud isikuid teavitati olulistest faktidest ja kaalutlustest, mille põhjal kavatseti rakendada Üldkohtu otsust. Kõigile huvitatud isikutele anti võimalus märkuste tegemiseks, kohaldades algmääruse artikli 30 lõikega 5 ette nähtud kümnepäevast perioodi. (17) Ühtegi olulist märkust ei esitatud. D. MEETMETE MUUTMINE (18) Osalise taasalustamise tulemusi arvestades peetakse vajalikuks muuta Pakistanist pärit vaatlusaluse toote impordi suhtes kehtivat tasakaalustavat tollimaksu ja kehtestada selle määraks 35,39 eurot tonni kohta. (19) Käesolev menetlus ei mõjuta kuupäeva, mil vaidlustatud määrusega kehtestatud meetmed kaotavad kehtivuse – see on 30. september 2015. ON VASTU VÕTNUD KÄESOLEVA MÄÄRUSE: Artikkel 1 1. Tabelit nõukogu rakendusmääruse (EL) nr 857/2010 artikli 1 lõikes 2 muudetakse järgmiselt: Riik || Lõpliku tasakaalustava tollimaksu määr (eurot/tonn) Iraan: kõik äriühingud || 139,70 Pakistan: kõik äriühingud || 35,39 Araabia Ühendemiraadid: kõik äriühingud || 42,34 2. Pakistani suhtes rakendatavat muudetud tollimaksumäära 35,39 eurot tonni kohta kohaldatakse alates 30. septembrist 2010. 3. Rakendusmääruse (EL) nr 857/2010 artikli 1 esialgse versiooni kohaselt makstud või arvele kantud tollimaks ja ajutine dumpinguvastane tollimaks, mis sama määruse artikli 2 esialgse versiooni alusel on lõplikult sisse nõutud summas, mis ületab sama määruse artikli 1 alusel sätestatud tollimaksumäära, tuleb tagasi maksta või kuulub vähendamisele. Tagasimaksmist ja vähendamist tuleb kooskõlas kohaldatavate tolliõigusaktidega taotleda liikmesriigi tolliasutuselt. Kui ei ole sätestatud teisiti, kohaldatakse kehtivaid tollimaksusätteid. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõigis liikmesriikides. Brüssel, Nõukogu nimel eesistuja [1] ELT L 188, 18.7.2009, lk 10. [2] ELT L 254, 29.9.2010, lk 10. [3] ELT C 138, 17.5.2013, lk 32–34. [4] ELT L 188, 18.7.2009, lk 104–105. [5] ELT L 254, 29.9.2010, lk 10. [6] Kohtuasi T-556/10 Novatex Ltd vs Euroopa Liidu Nõukogu. [7] Kohtuasi T-2/95: Industrie des poudres sphériques (IPS) vs nõukogu, EKL 1998, lk II-3939. [8] Kohtuasi T-2/95: Industrie des poudres sphériques (IPS) vs nõukogu, EKL 1998, lk II-3939. [9] ELT C 138, 17.5.2013, lk 32–34.